

**Delovna skupina za nenasilje v zdravstveni negi[[1]](#footnote-1)**

Irena Špela Cvetežar, Darinka Klemenc, Doroteja Lešnik Mugnaioni

**Predstavitev**

Zbornica - Zveza je 20. 12. 2000 na pobudo DMSBZT Ljubljana ustanovila **Delovno skupino za nenasilje v zdravstveni negi** (v nadaljevanju Delovna skupina).V ljubljanskem društvu je bila leta 1999 namreč izvedena prva raziskava na nacionalnem nivoju o pojavnosti različnih vrst nasilja na delovnih mestih medicinskih sester v Sloveniji (Klemenc, Planinšek, Pahor), ki ji je sledil zbornik ***»Nasilje in spolno nadlegovanje na delovnih mestih medicinskih sester v Sloveniji«***. Nastala je pobuda za ustanovitev delovne skupine, ki bi se ukvarjala s to problematiko. S ponosom ugotavljamo, da smo bili prva poklicna skupina v državi, ki je odkrito spregovorila o tej pereči temi in iskala rešitve za izboljševanje delovnih pogojev.

Sestava Delovne skupine se je skozi 17 letno obdobje spreminjala. Od vsega začetka so v skupini aktivne: Irena Špela Cvetežar (prej Planinšek, vodja), Monika Ažman, Darinka Klemenc in strokovna sodelavka Doroteja Lešnik Mugnaioni. V delovni skupini so bile aktivne še: Flory Banovac (SDZNS), Magda Brložnik, Stanka Košir, Nataša Majcan, Veronika Pretnar Kunstek, Zdenka Seničar, Nika Škrabl, Vesna Šlajpah, Saša Šolc, in dr. Sonja Robnik (strokovna sodelavka). **Aktualni člani Delovne skupine za nenasilje v zdravstveni negi so:**  Irena Špela Cvetežar (vodja), Monika Ažman, Urban Bole, Karmen Jerkić, Aljoša Lapanja, Darinka Klemenc, Sonja Kovač, Vesna Sekelj Rangus ter strokovni sodelavki Mojca Cerkovnik Hvala in Doroteja Lešnik Mugnaioni. Delovna skupina je 12. 5. 2005 ob mednarodnem dnevu medicinskih sester prejela **Zlati znak**, najvišje priznanje Zbornice – Zveze.

**Vsebine dela Delovne skupine**

Od ustanovitve dalje se Delovna skupina trudi sistematično in celovito delovati na področjih **preprečevanja, ozaveščanja, izobraževanja, raziskovanja in publiciranja o ne-nasilju v zdravstveni in babiški negi.** Veliko pozornost je Delovna skupina namenila svetovanju članstvu v primerih izkušnj z nasiljem (predvsem Doroteja Lešnik Mugnaioni) in pripravi **protokolov** za bolj učinkovito soočanje z nasiljem na delovnem mestu: ***Psihosocialna pomoč ženski, ki je preživela nasilje*** (2004), ***Kaj lahko storimo, če se srečamo z nasiljem na delovnem mestu?*** (2004), ***Protokol obravnave trpinčenja (mobinga) na delovnem mestu v zdravstveni in babiški negi*** (2011), ***Protokol obravnave nasilnih dejanj nad zaposlenimi v zdravstveni in babiški negi*** (2011), ***Obravnava starejše osebe, ki preživlja nasilje*** *(2012*). Na Ministrstvu za zdravje smo sodelovali (Cvetežar) pri oblikovanju ***Strokovnih smernic za obravnavo nasilja v družini pri izvajanju zdravstvene dejavnosti*** (2015). V okviru tega projekta je bil narejen tudi protokol ***Obravnava nasilja v družini v patronažni službi.*** Na pobudo Delovne skupine je Upravni odbor Zbornice – Zveze sprejel sklep, da se **vsebine nenasilja v zdravstveni in babiški negi in v družini vključijo v obvezne vsebine za vzdrževanje licence** in sicer v okviru področja zdravstvena zakonodaja.

**Aktivnosti ob mednarodnih dnevih boja zoper nasilje nad ženskami**

V sodelovanju z Društvom SOS telefon za ženske in otroke - žrtve nasilja (v nadaljevanju Društvo SOS telefon) so postale stalnica delovanja **vsakoletne akcije v okviru mednarodnih dni boja zoper nasilje nad ženskami.** Več let so aktivnosti potekale pod skupnim imenom ***»Kaj ti je deklica?«.*** Tako so bila izvedena izobraževanja v sodelovanju z regijskimi strokovnimi društvi, potekale so akcije v smislu ozaveščanja širše strokovne in splošne javnosti z distribucijo posterjev, nalepk s številko SOS telefona (2004), zloženk in drugih materialov.Odmevna je bila akcija (2003), ko smo v petih slovenskih bolnišnicah (Jesenice, Izola, Celje, Ljubljana in Maribor) izvedli 24 urno dežurstvo na urgencah s tematskimi stojnicami. V aktivnosti smo vključili tudi dijake in učitelje srednjih zdravstvenih šol, največ dejavnosti je potekalo na Srednji zdravstveni šoli Celje (2005). V tem letu smo se pridružili tudi akcijam nevladnih organizacij z izobešanjem zavezanih rjuh z oken zavodov, da bi opozorili na nedopustnost nasilja nad ženskami. Leta 2010 smo uvedli **Dan odprtih vrat Delovne skupine** na sedežu Zbornice - Zveze. S strokovnjakinjami Društva SOS telefon smo našemu članstvu nudili psihosocialno pomoč po izkušnji z nasiljem, materiale in predstavljali naše aktivnosti.

**Izobraževanje**

Veliko izobraževanj je bilo izvedenih v regijskih strokovnih društvih in strokovnih sekcijah ter v posameznih zdravstvenih zavodih na temo prepoznavanja, preprečevanja in obravnave nasilja na delovnem mestu. Sodelovali smo na 8. simpoziju zdravstvene in babiške nege z okroglo mizo ***Preprečevanje nasilja na naših delovnih mestih***, na 4. (2003) in na 6. kongresu zdravstvene nege (2007) z usposabljanjem ***Pot k nični toleranci do nasilja - varnost v zdravstveni negi***. V letu 2006 je bil izveden projekt Društva SOS telefon, Sindikata delavcev v zdravstveni negi Slovenije in Delovne skupine ***Rdeča luč spolnemu nadlegovanju na delovnem mestu - izobraževalni modul za zaposlene v zdravstveni negi***.

**Publiciranje in komuniciranje s strokovno in splošno javnostjo**

Prva **zloženka** ***»NE nasilje v zdravstveni negi«*** je bila oblikovana v prvem letu delovanja (2001), na 3. kongresu zdravstvene nege pa je bil predstavljen tudi **poster** na to temo, ki je potoval po zdravstvenih zavodih. **Strokovne prispevke** smo objavili **v več zbornikih, Obzorniku zdravstvene nege** (tematska številka po drugi nacionalni raziskavi leta 2012), v glasilu **Utrip, časopisih in revijah, v glasilu SDZNS.** Oblikovali smo **izjave za medije, bili aktivni na RTV.** Leta 2005 je bila prevedena tudi publikacija ***Okvirne smernice za obravnavanje nasilja na delovnem mestu v zdravstvu*** (ILO, ICN, SZO in PSI).

**Mednarodno sodelovanje**

V letu 2002 smo na **Evropskem združenju za endoskopijo v Ženevi** predstavili (Klemenc, Planinšek, Popovič) raziskavo o nasilju po endoskopskih centrih slovenskih bolnišnic, v letu 2003 smo sodelovali na **ICN konferenci v Amsterdamu** inleta 2007na **regionalnem seminarju Sveta Evrope** v Skopju. Z **Zvezo združenj zdravstvenih delavcev Srbije** in **Hrvatskega združenja medicinskih sester** smo prevedli vprašalnik o nasilju v srbski in hrvaški jezik in v Srbiji več let zapored to temo predstavljali tako v okviru DMSBZT Ljubljana kot Zbornice – Zveze. Leta 2017 smo delovanje Delovne skupine predstavili na **okrogli mizi na XV. simpoziju Združenja medicinskih sester, tehnikov in babic Srbske krajine v BIH**.

**Raziskovanje**

Prvi raziskavi iz leta 1999 ***»Nasilje in spolno nadlegovanje na delovnih mestih medicinskih sester v Sloveniji«*** je v letu 2002 sledila **raziskava o nasilju v endoskopskih centrih slovenskih bolnišnic,** leta 2007 pa **ponovljena raziskava** na isto temo(Klemenc, Cvetežar, Popovič). V istem letu je bila izvedena raziskava v okviru projekta ***Odnos do problematike nasilja nad ženskami v ginekoloških ambulantah*** v sodelovanju z Uradom za enake možnosti in Društvom SOS telefon. Leta 2011 je bila izvedena **druga nacionalna raziskava *»Nasilje na delovnih mestih medicinskih sester in babic v Sloveniji«*.** Ob tej priložnosti je izšla tematska številka Obzornika zdravstvene nege (2012).

**Posveti, konference, okrogle mize**

Članice Delovne skupine so sodelovale na več strokovnih posvetih v Državnem svetu na teme: ***Nasilje v družini*** (2003 in 2005), ***Ženske in zdravje*** (2008), ***Zagovorništvo starejših oseb*** (2010), ***Generacije skupaj proti nasilju nad starejšimi, zlasti starejšimi ženskami*** (2012), ***Delovanje zdravstvene in babiške nege na področju nasilja***(2013). V Državnem zboru smo v letu 2007 aktivno sodelovali na dveh posvetih: ***Nasilje nad ženskami v družini*** in ***Nasilje na delovnem mestu,*** v letu 2008 pa namednarodni konferenci ***Nasilje nad ženskami skozi ozaveščanje in razvoj.*** V projektu *Vesna - živeti življenje brez nasilja (MDDSZEM in MNZ)*, so bili izvedeni trije strokovni posveti (2015) na temo ***Nasilje nad ženskami kot javnozdravstveni problem***. V letu 2011 je Delovna skupina pripravila posvet z mednarodno udeležbo ***Ponovno skupaj proti nasilju***, kjer so bili predstavljeni rezultati 2. nacionalne raziskave »Nasilje na delovnih mestih medicinskih sester, babic in zdravstvenih tehnikov v Sloveniji«, sodeloval je tudi mednarodni strokovnjak dr. Ian Needham iz Švice. Sledili so posveti: ***Pomoč osebam z izkušnjo nasilja na delovnem mestu. Kaj lahko storimo še boljše?*** (2012), ***Soočanje z nasiljem v družini v zdravstveni negi*** (2013), **S sodelovanjem do učinkovite obravnave nasilja na delovnem mestu v zdravstvu** (2014) in ***Nasilje nad ženskami med nosečnostjo*** (2016).

**Multidisciplinarni tim**

V letu 2009 je bil ustanovljen **multidisciplinarni tim**, ki je do leta 2014 članstvu nudil psihosocialno in pravno pomoč v primerih izkušnje z nasiljem na delovnem mestu. Tim je zagotavljal osebno in telefonsko svetovanje, e-svetovanje, posvetovanje s pravno službo in strokovnimi sekcijami Zbornice-Zveze, sodelovanje s sindikati in nevladnimi organizacijami ter posredovanje pri vodstvih zavodov.

|  |  |  |
| --- | --- | --- |
|  |  |  |

**Zaključek**

Naštete aktivnosti izpričujejo, da od same ustanovitve dalje trudimo sistematično preprečevati nasilje v zdravstveni in babiški negi. Zavedamo se, da v novih družbenih, socialnih in varnostnih razmerah potrebujemo nove pristope in znanja, da bi bili kos kompleksnim izzivom sedanjega časa. Za sistematično in kontinuirano delovanje na tem zahtevnem področju potrebujemo še več sodelovanja z zunanjimi strokovnjaki in še več multiprofesionalnega delovanja. Delovanje Delovne skupine je bilo do sedaj večinoma prostovoljno, kar pa ne zadostuje za kontinuirano in profesionalno delo, ki ga aktivno preprečevanje nasilja terja.

Viri:

<http://www.zbornica-zveza.si/sl/o-zbornici-zvezi/organi/delovne-skupine/delovna-skupina-za-nenasilje-v-zdravstveni-negi>

Delovna skupina za nenasilje v zdravstveni negi (2000-2017), Arhiv Zbornice – Zveze

Dokumentacija o obravnavi primerov nasilja, Delovna skupina za nenasilje v zdravstveni negi, Arhiv Zbornice-Zveze.

Irena Špela Cvetežar, Uvodnik. Utrip, november 2005/ leto XII, št. 11.

1. Objavljeno v: Ažman, M. (2017) 90 let organiziranega delovanja medicinskih sester na Slovenskem: iz preteklosti skozi sedanjost v prihodnost, *Obzornik zdravstvene nege*, 51(3), str. 184-189. doi: 10.14528/snr.2017.51.3.194. [↑](#footnote-ref-1)